ԱՄՆ նախագահի ազգային անվտանգության հարցերով խորհրդական Ջոն Բոլթոնը հոկտեմբերի 24-25-ին այցելել է Ադրբեջան և Հայաստան: Մինչ այդ նա այցելել էր Ռուսաստան և հանդիպել նախագահ Վլադիմիր Պուտինի հետ: Հոկտեմբերի 26-ին ԱՄՆ-ի նախագահի խորհրդականը կայցելի Վրաստան: Բոլթոնն, ում կոչում են նաև “Վաշինգտոնյան բազե”, իր շրջագայության ընթացքում հանդես է եկել մի շարք ուշագրավ հայտարարություններով: Մասնավորապես, նա նշել է, որ Միացյալ Նահանգները չափազանց կարևոր տարածաշրջան են համարում Հարավային Կովկասը՝ ռազմավարական տեսակետից: Խոսելով Ադրբեջանի կարևորության մասին խորհրդականը նշել է, որ այն Ռուսաստանի և Իրանի հետ սահմանակից միակ երկիրն է։ Երկու երկրներում էլ Բոլթոնը շեշտադրել է Իսլամական հանրապետության նկատմամբ ԱՄՆ-ի կոշտ քաղաքականությունը: Երևանում քաղաքական գործիչը հարցազրույց է տվել “Ազատություն” ռադիոկայանին, որտեղ նա հայտարարել է, որ Միացյալ Նահանգները ցանկանում են գործադրել առավելագույն ճնշումը Իրանի վրա, որը “դեռ չի հրաժարվել միջուկային զենք ստեղծելու նպատակից” և շարունակում է մնալ “աշխարհում միջազգային ահաբեկչության գլխավոր բանկիրը”: “Մեզ մտահոգում են Իրանի բալիստիկ հրթիռային ծրագիրը և Սիրիայում, Իրաքում և այլուր նրա ակտիվ ռազմական գործողությունները: Ակնհայտ է, որ մենք չենք ուզում վնաս հասցնել մեր բարեկամներին այս գործընթացում: Ուստի կարծում եմ, որ Հայաստանի և ԱՄՆ կառավարությունների միջև երկխոսությունը շատ կարևոր կլինի: Սակայն, ինչպես ընդգծեցի վարչապետի հետ զրույցում, մենք մտադիր ենք ողջ ուժով կիրառել այս պատժամիջոցները: Սա Օբամայի վարչակազմը չէ: Մենք մտադիր ենք սեղմել Իրանի շուրջ օղակը, որովհետեւ կարծում ենք, որ Մերձավոր Արևելքում և ողջ աշխարհով մեկ նրանց վարքագիծը չարամիտ է և պետք է փոխվի”,-ասել է նա: Ադրբեջանի արտգործնախարար Էլմար Մամեդյարովի հետ հանդիպման ժամանակ Բոլթոնն ասել է, որ երկու երկրների միջև հարաբերությունները ռազմավարական են: Ավելի ուշ, խորհրդականը չի բացառել այն փաստը, որ Դոնալդ Թրամփը կարող է օգտագործել իր լիազորությունը կասեցնելու Ազատության աջակցման ակտի 907-րդ բաժինը, որը սահմանափակում է պետական մակարդակով ԱՄՆ–ի կողմից օգնության տրամադրումն Ադրբեջանին, ինչպես արել են իր նախորդները։